ΓΡΑΠΤΗ ΕΡΩΤΗΣΗ E-1611/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Υποστήριξη που παρέχει η κοινή γνώμη στην Ευρωπαϊκή Ένωση προς τη βοήθεια και την ανάπτυξη

Γνωρίζει η Επιτροπή ποία είναι η σχετική υποστήριξη από πλευράς της κοινής γνώμης στα διάφορα κράτη μέλη προς την παροχή αναπτυξιακής βοηθείας στις ολιγότερο ανεπτυγμένες χώρες και πώς μεταβάλλεται μέσα στον χρόνο; Ποία είναι η σχετική υποστήριξη για την παροχή βοηθείας σε διμερή βάση από τα κράτη μέλη έναντι της παροχής βοηθείας σε πολυμερή βάση από την ίδια την Ευρωπαϊκή Ένωση;

Γνωρίζει η Επιτροπή αντίστοιχα συμπεράσματα από σφυγμομετρήσεις της κοινής γνώμης σχετικά με τους στόχους της αναπτυξιακής πολιτικής;

Σχεδιάζει η Επιτροπή να αναλάβει τυχόν πρωτοβουλίες σχετικώς;

Απάντηση του κ. Pinheiro, εξ ονόματος της Επιτροπής (11 Ιουλίου 1996)

Όσον αφορά την άποψη των ευρωπαίων για τις αναπτυσσόμενες χώρες το 1995, το Ευρωβαρόμετρο έδειξε ότι 77,4 των Ευρωπαίων διάκεινται θετικά ως προς την παροχή της αναπτυξιακής βοήθειας. Αυτό το ποσοστό αντιστοιχεί σε 3,7 μείωση του ενδιαφέροντος που εκδήλωσαν οι Ευρωπαίοι πολίτες από το 1991 μέχρι το 1995 σχετικά με την παροχή βοήθειας σε αναπτυσσόμενες χώρες. Η Επιτροπή παρουσίασε τα αποτελέσματα αυτής της δημοσκόπησης κατά τη διάρκεια μιας Συνέντευξης Τύπου που δόθηκε στις 21 Μαΐου 1996. Περαιτέρω λεπτομέρειες που αφορούν τα κράτη μέλη διατίθενται στα Αξιότιμα Μέλη του Κοινοβουλίου κατόπιν σχετικής αίτησης.

Τα αποτελέσματα δημοσκοπήσεων που έγιναν στο Ηνωμένο Βασίλειο έδειξαν ότι το 1991 το 82% των Βρετανών ήταν σύμφωνο για την παροχή διμερούς βοήθειας. Αντίθετα το 1992 το ποσοστό υποστήριξης μειώθηκε στο 75%, ενώ οι παρούσες ενδείξεις τείνουν να πλησιάσουν τα ποσοστά του 1988 και 1989, που αντιστοιχούν σε 71 και 72%. Αυτά είναι τα αποτελέσματα των δημοσκοπήσεων που διενήργησαν τα Κράτη Μέλη και τα κοινοποίησαν στην Επιτροπή.

Επίσης, τα αποτελέσματα του Ευρωβαρόμετρου επιβεβαίωσαν ότι η αναπτυξιακή βοήθεια θεωρείται ως ένας από τους κύριους τομείς της συνεισφοράς της Επιτροπής. Όμως στην περίπτωση που οι Ευρωπαίοι πολίτες πρέπει να επιλέξουν ανάμεσα σε 10 προτάσεις σχετικά με ενέργειες πολιτικής και τίθεται το ερώτημα αν προτιμούν να λαμβάνονται οι αποφάσεις σχετικά με αυτό το θέμα από κοινού μεταξύ των κρατών μελών τότε κατατάσσουν την αναπτυξιακή βοήθεια στην τέταρτη θέση των 10 προτεινόμενων επιλογών. Τέλος, η ίδια έρευνα έδειξε ότι οι δραστηριότητες της Επιτροπής στον τομέα της ανάπτυξης πάσχουν από έλλειψη προβολής.

Η Επιτροπή αποβλέποντας στην ανατροπή αυτού του φαινομένου εγκαινίασε πρόσφατα, ένα πρόγραμμα πληροφόρησης σχετικά με τη συνεργασία της Κοινότητας σε θέματα ανάπτυξης. Αυτό το σχέδιο αποβλέπει στο να καταστήσει γνωστό στους Ευρωπαίους πολίτες ότι τα προβλήματα που αντιμετωπίζουν οι ίδιοι καθημερινά π.χ. ανεργία, περιβάλλον, υγεία, ασφάλεια συνδέονται άμεσα με το ανεπαρκές επίπεδο ανάπτυξης ενός μεγάλου τμήματος του πλανήτη μας. Πράγματι είναι εμφανές ότι όχι μόνο η περιβαλλοντική, αλλά επίσης και η κοινωνική, πολιτιστική και πολιτική βιωσιμότητα της ανάπτυξης επιδρά στην ευημερία των ατόμων και στην καλή λειτουργία του σύνθετου παγκόσμιου συστήματος αλληλεξάρτησης που αναδύεται το τελευταίο διάστημα. Έτσι εξηγείται επίσης και το ζωτικό ενδιαφέρον της κοινότητας των δωρητών, που είναι κυρίως ανθρωπιστικού περιεχομένου. Τέλος, οι ίδιες οι βιομηχανικά ανεπτυγμένες χώρες ωφελούνται από τις διευρυνόμενες αγορές και την αλληλεγγύη όλων των λαών.